Milja täällä taas, hei! Mukava nähdä!

Viime kerralla pääsimme seuraamaan kasvintarkastajan työtä taimimyymälässä.

Minnehän tarkastajamme suuntaa tällä kertaa? Lähdetään katsomaan! Tervetuloa mukaan!

Osa 3: tuontitarkastus.

Kasveille ja kasvituotteille on asetettu tuontivaatimuksia ja rajoituksia EU:n ulkopuolelta Suomeen tuotaessa, jotta kasvitaudit ja tuholaiset eivät leviäisi lähetysten mukana. Tietyt kasvit ja kasvituotteet ovat tuontikiellossa Euroopan unionin ulkopuolelta tuotaessa. Tuontikielto voi koskea tiettyjä valtioita, alueita tai kaikkia Euroopan unionin ulkopuolisia valtioita.

Kaikki EU:n ulkopuolelta tuotavat elävät kasvit ja kasvinosat vaativat kasvinterveystodistuksen, määrästä tai käyttötarkoituksesta riippumatta. Poikkeuksena seuraavat hedelmät: ananas, banaani, durio, kookospähkinä ja taateli.

Tänään pääsin seuraamaan kasvihuonekasvien taimiaineiston tuontia EU:n ulkopuolelta.

Tarkastus aloitetaan asiakirjatarkastuksella. Siinä tarkastetaan lähetyserän rahtikirja, kauppalasku tai muu vastaava asiakirja, kasvinterveydellinen tuloasiakirja sekä kasvinterveystodistus.

Tunnistustarkastuksessa varmistetaan, että lähetys vastaa erän dokumentteja, ja että ilmoitetut määrät vastaavat tuotuja kasveja. Jos lähetyksessä on enemmän tuotteita kuin terveystodistuksessa on mainittu, tai tuotteet eivät täytä vaatimuksia, asetetaan ne maahantuontikieltoon.

Fyysisessä kasvintarkastuksessa kasvit tarkastetaan karanteenituhoojien varalta. Silmällä pidetään hyönteisiä ja muita kasvitauteihin viittaavia merkkejä. Epäilyttävät löydökset lähetetään jatkotutkimuksiin kasvintuhoojalaboratorioon. Jos kasveista löytyy karanteenituhoojia, asetetaan tuontierät maahantuontikieltoon.

Tarkastus alkaa lähenemään loppuaan.

Kasveista otetaan vielä Xylella fastidiosan piilosaastuntanäytteitä laboratorioon tutkittavaksi. Xylella fastidiosa on maailmanlaajuisesti erittäin haitallinen bakteeri, jota ei saa esiintyä tuotannossa olevissa tai markkinoitavissa kasveissa.

Viimeiseksi, kun kaikki tarkastukset on tehty, eikä erässä ollut merkkejä kasvintuhoojista, hyväksytään kasvierä maahantuotavaksi kasvinterveyslain perusteella. Kasvierä voi jatkaa turvallisesti matkaansa kohti suomalaista puutarhaa.

Mukavaa, että lähdit taas kanssani kasvintarkastajan matkaan! Seuraavalla kerralla pääsemme seuraamaan kasvintuhooja-ansojen asennusta. Nähdään pian!